CELEX: 32014D0092
Language: mt
Date: 2014-02-14 00:00:00
Title: 2014/92/UE: Deċiżjoni ta’ Implimentazzjoni tal-Kummissjoni tal- 14 ta’ Frar 2014 li temenda l-Anness II tad-Deċiżjoni 97/794/KE li tistabbilixxi ċerti regoli ddettaljati sabiex tiġi applikata d-Direttiva tal-Kunsill 91/496/KEE rigward il-kontrolli veterinarji tal-annimali ħajjin li jridu jiġu importati mill-pajjiżi terzi (notifikata bid-dokument C(2014) 750)  Test b’relevanza għaż-ŻEE

18.2.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 46/18
               
            DEĊIŻJONI TA’ IMPLIMENTAZZJONI TAL-KUMMISSJONI
      tal-14 ta’ Frar 2014
      li temenda l-Anness II tad-Deċiżjoni 97/794/KE li tistabbilixxi ċerti regoli ddettaljati sabiex tiġi applikata d-Direttiva tal-Kunsill 91/496/KEE rigward il-kontrolli veterinarji tal-annimali ħajjin li jridu jiġu importati mill-pajjiżi terzi
      (notifikata bid-dokument C(2014) 750)
      (Test b’relevanza għaż-ŻEE)
      (2014/92/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni ta’ kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b’mod partikolari l-Artikolu 4(5), it-tieni paragrafu tal-Artikolu 5, u l-Artikoli 7(2) u 8(B) tagħha,
      Billi:
      
                  (1)
               
               
                  Id-Deċiżjoni tal-Kummissjoni 97/794/KE (2) li tistabbilixxi ċerti regoli ddettaljati sabiex tiġi applikata d-Direttiva tal-Kunsill 91/496/KEE rigward il-kontrolli veterinarji tal-annimali ħajjin li jridu jiġu importati mill-pajjiżi terzi.
               
            
                  (2)
               
               
                  L-Artikolu 4 ta’ dik id-Deċiżjoni jirrikjedi li, matul il-kontrolli fiżiċi previsti fl-Artikolu 4(2) tad-Direttiva 91/496/KEE, il-bhejjem tal-ifrat ħajjin u l-ekwidi jinħattu fuq il-post ta’ spezzjoni fil-fruntiera fil-preżenza tal-veterinarju uffiċjali fejn għandhom jgħaddu minn spezzjoni fir-rigward tal-idoneità tagħhom li jivvjaġġaw u li joqogħdu għal eżami kliniku, li jista’ jinkludi l-ġbir ta’ kampjuni. Dawk l-eżamijiet u l-ġbir ta’ kampjuni għandhom jitwettqu skont l-Anness II tad-Deċiżjoni 97/794/KE.
               
            
                  (3)
               
               
                  L-Anness II tad-Deċiżjoni 97/794/KE jirrikjedi li mill-inqas 3 % tal-kunsinni tal-bhejjem tal-ifrat u l-ekwidi jkunu soġġetti fuq bażi ta’ kull xahar għal teħid ta’ kampjuni seroloġiċi bl-iskop li tiġi kkontrollata l-konformità mar-rekwiżiti tas-saħħa stabbiliti fiċ-ċertifikat veterinarju mehmuż.
               
            
                  (4)
               
               
                  L-Artikolu 2(c) tad-Direttiva tal-Kunsill 2009/156/KE (3) jipprovdi definizzjoni għall-ekwidi rreġistrati, li minnhom iż-żwiemel irreġistrati jirrappreżentaw sottosett tassonomiku skont l-Artikolu 19 ta’ dik id-Direttiva. Għalhekk jista’ jiġi deċiż li l-importazzjoni minn pajjiż terz jew minn parti ta’ pajjiż terz għandha tiġi ristretta għal speċi jew kategoriji partikolari ta’ ekwidi jew li għandhom jiġu stabbiliti l-kundizzjonijiet speċjali għad-dħul temporanju fit-territorju tal-Unjoni ta’ ekwidi rreġistrati jew ekwidi intenzjonati għal użi speċjali jew għad-dħul mill-ġdid tagħhom fit-territorju tal-Unjoni wara li jkunu ġew esportati temporanjament.
               
            
                  (5)
               
               
                  Billi adottat id-Deċiżjonijiet tal-Kummissjoni 92/260/KEE (4) u 93/195/KEE (5) dwar il-kundizzjonijiet tas-saħħa tal-annimali u ċ-ċertifikazzjoni veterinarja għad- dħul temporanju ta’ żwiemel irreġistrati u għad-dħul mill-ġdid ta’ żwiemel irreġistrati għat-tiġrija, għall-kompetizzjonijiet u okkażjonijiet kulturali wara esportazzjoni temporanja, u billi, skont id-Deċiżjoni tal-Kummissjoni 2004/211/KE (6), ġew limitati l-importazzjonijiet fl-Unjoni ta’ ekwidi minn ċerti pajjiżi terzi għal żwiemel irreġistrati biss skont l-ispeċifikazzjonijiet tal-Anness I tad-Deċiżjoni tal-Kummissjoni 93/197/KEE (7), il-Kummissjoni mhux biss iddefinixxiet iż-żwiemel irreġistrati bħala sottosett tassonomiku ta’ ekwidi rreġistrati definit fl-Artikolu 2(c) tad-Direttiva 2009/156/KE, iżda kkunsidrat ukoll ir-riskji limitati li jinħolqu bl-introduzzjoni ta’ dawn l-annimali fl-Unjoni.
               
            
                  (6)
               
               
                  Fid-dawl tal-esperjenza miksuba jidher li, fil-każ ta’ żwiemel irreġistrati, ir-rata ta’ 3 % tat-teħid ta’ kampjuni tad-demm mhijiex iġġustifikata mill-benefiċċji li mistennija jirriżultaw għall-monitoraġġ tal-konformità mar-rekwiżiti tas-saħħa stipulati fiċ-ċertifikati veterinarji li jkun hemm mehmuża. Għalhekk, fil-każ taż-żwiemel irreġistrati, fejn jiġi meqjus li huwa neċessarju mill-veterinarju uffiċjali fil-post ta’ spezzjoni fil-fruntiera, ir-rata fissa ta’ teħid ta’ kampjuni għall-ittestjar seroloġiku għandha tiġi sostitwita minn ġabra abbażi tar-riskju ta’ kull kampjun li jitqies xieraq..
               
            
                  (7)
               
               
                  L-Anness II tad-Deċiżjoni 97/794/KE għandu, għalhekk, jiġi emendat skont dan.
               
            
                  (8)
               
               
                  Il-miżuri previsti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
               
            ADOTTAT DIN ID-DEĊIŻJONI:
      Artikolu 1
      L-Anness II tad-Deċiżjoni 97/794/KE huwa emendat skont l-Anness ta’ din id-Deċiżjoni.
      Artikolu 2
      Din id-Deċiżjoni hija indirizzata lill-Istati Membri.
      
         Magħmul fi Brussell, l-14 ta’ Frar 2014.
         
            
               Għall-Kummissjoni
            
            Tonio BORG
            
               Membru tal-Kummissjoni
            
         
      
      
         (1)  ĠU L 268, 24.9.1991, p. 56.
      
         (2)  Id-Deċiżjoni tal-Kummissjoni 97/794/KE tat-12 ta’ Novembru 1997 li tistabbilixxi ċerti regoli ddettaljati sabiex tiġi applikata d-Direttiva tal-Kunsill 91/496/KEE rigward il-kontrolli veterinarji tal-annimali ħajjin li għandhom jiġu importati mill-pajjiżi terzi (ĠU L 323, 26.11.1997, p. 31).
      
         (3)  Id-Direttiva tal-Kunsill 2009/156/KE tat-30 ta’ Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ ekwidi (ĠU L 192, 23.7.2010, p. 1).
      
         (4)  Id-Deċiżjoni tal-Kummissjoni 92/260/KEE tal-10 ta’ April 1992 dwar kondizzjonijiet tas-saħħa ta’ annimali u ċertifikazzjoni veterinarja għal dħul temporanju ta’ żwiemel irreġistrati (ĠU L 130, 15.5.1992, p. 67).
      
         (5)  Id-Deċiżjoni tal-Kummissjoni 93/195/KEE tat-2 ta’ Frar 1993 dwar is-saħħa tal-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta’ żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja (ĠU L 86, 6.4.1993, p. 1).
      
         (6)  Id-Deċiżjoni tal-Kummissjoni 2004/211/KE tas-6 ta’ Jannar 2004 li tistabbilixxi l-lista ta’ pajjiżi terzi u ta’ partijiet mit-territorju tagħhom li minnhom l-Istati Membri jawtorizzaw l-importazzjoni ta’ equidae ħajjin u ta’ semen, ova u embrijoni tal-ispeċi ekwina, u li temenda d-Deċiżjonijiet Nru 93/195/KEE u 94/63/KE (ĠU L 73, 11.3.2004, p. 1).
      
         (7)  Id-Deċiżjoni tal-Kummissjoni 93/197/KEE tal-5 ta’ Frar 1993 dwar il-kondizzjonijiet tas-saħħa tal-annimali u ċertifikazzjoni tal-veterinarju għall-importazzjoni ta’ ekwidi rreġistrati għat-tnissil u l-produzzjoni (ĠU L 86, 6.4.1993, p. 16).
      
         ANNESS
         Il-Parti III tal-Anness II tad-Deċiżjoni 97/794/KE hija mibdula b’dan li ġej:
         
            “III.   Il-proċedura tat-teħid tal-kampjuni
            
            Bil-ħsieb li tiġi ċċekkjata l-konformità mar-rekwiżiti tas-saħħa stabbiliti fiċ-ċertifikat veterinarju mehmuż, it-teħid tal-kampjuni għandu jsir kif ġej:
            
                        1.
                     
                     
                        Mill-anqas 3 % tal-kunsinni għandhom ikunu suġġetti għal teħid ta’ kampjuni għal ittestjar seroloġiku fuq bażi ta’ kull xahar, bl-eċċezzjoni taż-żwiemel reġistrati kif inklużi fid-definizzjoni prevista fl-Artikolu 2(c) tad-Direttiva tal- Kunsill 2009/156/KE (*) u għandhom ikunu akkumpanjati minn ċertifikat tas-saħħa individwali b’attestazzjoni tal-konformità mar-rekwiżiti tas-saħħa tal-annimali stabbiliti fid-Deċiżjonijiet adottati skont l-Artikoli 15(a) u 19(a) u (b) ta’ dik id-Direttiva.
                        Il-kampjun għandu jinkludi mill-inqas 10 % tal-annimali minn kull waħda mill-kunsinni magħżula għat-teħid ta’ kampjuni, kif imsemmi fl-ewwel subparagrafu, b’minimu ta’ erba’ annimali. Jekk jinstabu l-problemi, dan il-perċentwal għandu jiġi miżjud.
                     
                  
                        2.
                     
                     
                        Wara valutazzjoni tar-riskju mill-veterinarju uffiċjali, jista’ jittieħed kull kampjun li jkun hemm bżonn minn kull annimal f’kunsinna ppreżentata fil-post ta’ spezzjoni fil-fruntiera.